  Майя Бывальцева Жуг-жагез куяны лэзьытэ 629 интыосты быдтӥзы 2016-тӥ арын Удмуртиын. Со сярысь вераськон мынӥз 29-тӥ шуркынмонэ улосвыл кивалтэтлэн ёзчиосызлэн но элькунысь ёросъёслэн тӧрооссылэн кенешоназы. Удмуртиысь инкуазь узырлыкъёсъя но инкуазез утёнъя министр Александр Нестеров элькунын ортчем «Экологи кышкытлыклэсь утиськон нуналъёс» Росси ужрадлы йылпумъянъёс лэсьтӥз. Элькунын улӥсьёс таяз арын 38 сюрс писпуос но куакъёс мерттӥзы но 35 ошмес котыръёсты утялтӥзы. Элькунысь 25 ёросъёс пӧлысь таяз ужрадэ 17-ез пыриськизы, озьы ик Ижкар, Глазкар, Вотка, Сарапул. Тужгес мыло-кыдо ужазы Ижкарын, Шаркан, Вотка но Каракулино ёросъёсын. Нош «вож» адямиен лыдъямын Дэри ёросысь Италмас шоръёзо школаысь биологияя дышетӥсь Галина Перевощикова. 21 ар ӵоже Росси акциез ортчытон улсын Удмуртиын 23 сюрслэсь трос свалкаосты быдтӥзы, 930 сюрс писпуос но куакъёс мерттӥзы. Нестеровлэн верамезъя, та выллем ужрадъёс азинскыны выль кужым сётыны кулэ, угось 2017-тӥ ар Россиын Экологилэн но нимысьтыз утиськись инкуазь интывылъёслэн аренызы ялэмын. Тегъёс: Мерлык Удмуртия кивалтэт инкуазь  